ผู้ถือหุ้น SFLEX ไฟเขียวปันผล 0.045 บ. ลุ้นปีนี้โกยรายได้ 1.8 พันลบ. รับกำลังผลิตเพิ่ม
ผู้ถือหุ้น SFLEX ไฟเขียวควัก 36.9 ล้านบาท ปันผล 0.045 บ./หุ้น พร้อมจ่าย 6 พ.ค.65 ลุ้นปี 65 โกยรายได้ 1.8 พันลบ. รับกำลังผลิตเพิ่ม 265 ล้านม./ปี หลังโรงงานส่วนขยายเสร็จไตรมาส 2 รุกตลาดผลิตภัณฑ์อาหาร-การแพทย์เน้นงานมาร์จิ้นสูง
ผู้ถือหุ้น SFLEX ไฟเขียวควัก 36.9 ล้านบาท ปันผล 0.045 บ./หุ้น พร้อมจ่าย 6 พ.ค.65 ลุ้นปี 65 โกยรายได้ 1.8 พันลบ. รับกำลังผลิตเพิ่ม
11 เม.ย. 2565

ดร.สมโภชน์ วัลยะเสวี ประธานเจ้าหน้าที่บริหาร บริษัท สตาร์เฟล็กซ์ จำกัด (มหาชน) หรือ SFLEX ผู้ผลิตและจำหน่ายบรรจุภัณฑ์พลาสติกชนิดอ่อนชั้นนำในประเทศ เปิดเผยว่าที่ประชุมสามัญผู้ถือหุ้นประจำปี 2565 ได้มีมติอนุมัติให้จ่ายเงินปันผลงวดปี 2564 เป็นเงินสด ในอัตราหุ้นละ 0.045 บาท  รวมเป็นเงินปันผลทั้งสิ้น 36.9 ล้านบาท โดยกำหนดให้ผู้ถือหุ้นที่จะมีชื่อปรากฎ ณ วันกำหนดรายชื่อผู้ถือหุ้น (Record Date) ในวันที่ 19 เมษายน 2565 และกำหนดวันจ่ายเงินปันผลในวันที่ 6 พฤษภาคม 2565
ทั้งนี้ ที่ผ่านมาบริษัทได้มีการจ่ายเงินปันผลระหว่างกาล จากผลการดำเนินงานงวด 6 เดือน สิ้นสุด ณ วันที่ 30 มิถุนายน 2564 ในอัตราหุ้นละ 0.04 บาท รวมเป็นเงิน 32.8 ล้านบาท  ส่งผลทำให้ ทั้งปีบริษัทฯ จ่ายเงินปันผลรวม 0.085 บาทต่อหุ้น ณ มูลค่าที่ตราไว้ 0.50 บาท/หุ้น
สำหรับแผนการดำเนินธุรกิจ ในปี 2565 บริษัทฯ ตั้งเป้าหมายรายได้โตแบบ Organic growth จากธุรกิจหลักเพิ่มขึ้นจากปีก่อนอยู่ที่ประมาณ 1,760 – 1,800 ล้านบาท จากการขยายกำลังการผลิตของโรงงานแห่งใหม่  โดยคาดว่าจะมีกำลังการผลิตจะค่อยๆเพิ่มขึ้นจนถึง 265 ล้านเมตรต่อปี จากปัจจุบันที่มีกำลังการผลิต 180 ล้านเมตรต่อปี พร้อมกันนี้ยังได้ขยายตลาดเชิงรุกไปยังผลิตภัณฑ์อาหาร (Food) และผลิตภัณท์ทางการแพทย์ (Medical) ให้มากยิ่งขึ้น ประกอบกับการมุ่งเน้นเจาะกลุ่มลูกค้าที่มีศักยภาพ เน้นงานกลุ่มผลิตภัณฑ์ที่มีนวัตกรรมที่ให้ผลตอบแทนสูง
“ความคืบหน้าการก่อสร้างโรงงานส่วนขยายแล้วเสร็จไปกว่า 90% คาดว่าจะแล้วเสร็จภายในไตรมาส 2/2565 และจากยุบรวมการผลิตไว้ที่โรงงานหลักแห่งเดียว จะส่งผลทำให้ต้นทุนลดลง และอัตรากำไรขั้นต้นปรับตัวเพิ่มขึ้น”ดร.สมโภชน์ กล่าว
ขณะที่ความคืบหน้าการร่วมทุนกับกลุ่มบริษัทในเครือ ไทยยูเนี่ยน คาดว่าจะเริ่มประกอบธุรกิจเชิงพาณิชย์ ในปี 2566  ส่วนการลงทุนในประเทศเวียดนาม มีการปรับวิธีการและเงื่อนไขการลงทุน เพื่อยกระดับการลงทุน ลดความเสี่ยง และสร้างความยั่งยืน ซึ่งคาดว่าจะเห็นความชัดเจนในไตรมาส 3/2565 อย่างแน่นอน